РЕШЕНИЕ НА КОМИСИЯТА
от 21 октомври 2008 година
за установяване на стандартни изисквания за докладване по съфинансирани от Общността национални програми за ликвидиране, контрол и мониторинг на някои болести и зоонози по животните
(нотифицирано под номер C(2008) 6032)
(текст от значение за ЕИП)
(2008/940/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 90/424/ЕИО на Съвета от 26 юни 1990 г. относно разходите във ветеринарната област (1), и по-специално член 24, параграф 10 от него,
като има предвид, че:
(1)
С Решение 90/424/ЕИО се определят процедурите за финансовото участие на Общността в програмите за ликвидирането, контрола и мониторинга на болести по животните и на зоонози.
(2)
Съгласно член 24, параграф 1 от Решение 90/424/ЕИО е предвидено да бъде въведена финансова мярка на Общността за възстановяване на разходите, направени от държавите-членки за финансиране на национални програми за ликвидиране, контрол и мониторинг на изброените в приложението към посоченото решение болести и зоонози по животните.
(3)
След приемането на Решение 2008/341/ЕО на Комисията от 25 април 2008 г. за определяне на критерии на Общността за национални програми за ликвидирането, контрола и мониторинга на някои болести по животните и зоонози (2) и с оглед по-нататъшно подобряване на процеса на представяне на програми, на одобряването им и на оценката на напредъка при тяхното изпълнение, с Решение 2008/425/ЕО на Комисията от 25 април 2008 г. за установяване на стандартни изисквания при представянето от държавите-членки на национални програми за ликвидиране, контрол и мониторинг на някои болести по животните и зоонози с цел получаване на финансиране от Общността (3) бяха актуализирани стандартните изисквания, за да бъдат приведени в съответствие с посочените критерии.
(4)
В точка 7, буква д) от приложението към Решение 2008/341/ЕО се предвижда, че в програмите за ликвидиране, предложени за съфинансиране от държавите-членки на Комисията, следва да има правила за адекватна компенсация на животновъдите за животните, които следва да бъдат заклани или бракувани в рамките на програмата, както и за продуктите, които следва да бъдат унищожени.
(5)
При липсата на такива правила е уместно да се предвиди изплащане на компенсацията в срок 90 дни, за да се избегне намаляване на финансовата подкрепа от страна на Общността.
(6)
В Решение 90/424/ЕИО се предвижда държавите-членки да представят за всяка одобрена програма междинни технически и финансови доклади, а най-късно до 30 април всяка година - годишен подробен технически доклад, в който е включена оценката на постигнатите резултати, както и подробен отчет за направените през предходната година разходи.
(7)
За да се оцени постигнатият при прилагането на програмите за ликвидиране и контрол напредък, е въведена система за оценка. В нея е включена система за докладване, която да осигурява епидемиологични данни от програмите, които се провеждат въз основа на Решение 2002/677/ЕО на Комисията от 22 август 2002 г. за установяване на стандартни изисквания за отчитане по програми за ликвидиране и контрол на болестите по животните, съфинансирани от Общността, и за отмяна на Решение 2000/322/ЕО (4).
(8)
След приемането на Решение 2008/425/ЕО е желателно да се пристъпи към хармонизация на системата за докладване и да се отмени Решение 2002/677/ЕО и то да бъде заменено от настоящото решение.
(9)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
В съответствие с настоящото решение държавите-членки представят междинни и заключителни доклади по отношение на програмите за ликвидиране, контрол и мониторинг, приети в съответствие с член 24 от Решение 90/424/ЕИО.
Член 2
За целите на настоящото решение следва да се прилагат следните дефиниции:
а)
„междинни доклади“ означава междинни технически и финансови доклади, чрез които се оценяват действащи програми, които трябва да се предават на Комисията, както е предвидено в член 24, параграф 7, буква а) от Решение 90/424/ЕИО;
б)
„заключителни доклади“ означава подробни технически и финансови доклади, които трябва да се предават на Комисията най-късно до 30 април всяка година за цялата предходна година на прилагане на програмите, както е предвидено в член 24, параграф 7, буква б) от Решение 90/424/ЕИО;
в)
„заявления за плащане“ означава заявления за плащане, свързани с направените от държава-членка разходи, които трябва да се представят на Комисията, както е предвидено в член 24, параграф 8 от Решение 90/424/ЕИО.
Член 3
1. Най-късно до 31 юли всяка година се представя междинен доклад по отношение на действащите програми, одобрени за съфинансиране от Общността в съответствие с член 24, параграф 5 от Решение 90/424/ЕИО.
2. Междинните доклади включват:
а)
по отношение на туберкулозата по говедата, бруцелозата по говедата, бруцелозата по овцете и козите (B. melitensis), ензоотичната левкоза по говедата (ЕЛГ), болест на Ауески, болестта син език в ендемични и високорискови области, африканската чума по свинете, везикулозната болест по свинете, класическата чума по свинете, антракса, заразната плевропневмония по говедата, ехинококозата, трихинелозата, веротоксигенните щамове на E. coli - цялата значима информация, съдържаща най-малко информацията, включена в приложения I, II, III, IV и VII, в зависимост от случая;
б)
по отношение на беса - цялата значима информация, съдържаща най-малко информацията, посочена в приложения I и VII, в зависимост от случая;
в)
по отношение на салмонелозата (зоонозната салмонела) - цялата значима информация, съдържаща най-малко информацията, посочена в приложения I, V.А и VII, в зависимост от случая;
г)
по отношение на трансмисивните спонгиформни енцефалопатии (ТСЕ) - цялата значима информация, съдържаща най-малко информацията, посочена в приложение VIII, в зависимост от случая;
д)
по отношение на инфлуенцата по домашните и дивите птици - цялата значима информация, съдържаща най-малко информацията, посочена в приложение IX, в зависимост от случая;
е)
по отношение на болестите по водните животни, като инфекциозна хематопоетична некроза (IHN), инфекциозна анемия по сьомгата (ISA), вирусна хеморагична септицемия (VHS), вирусна инфекция с Koi herpes (KHV), инфекция с Bonamia ostreae, инфекция с Marteilia refringens, ихтиофтириус по ракообразните - цялата значима информация, съдържаща най-малко информацията, посочена в приложение X, в зависимост от случая.
Член 4
1. Заключителните доклади включват:
а)
по отношение на болестите туберкулоза по говедата, бруцелоза по говедата, бруцелоза по овцете и козите (B. melitensis), ензоотична левкоза по говедата (ЕЛГ), болест на Ауески, син език в ендемични и високорискови области, африканска чума по свинете, везикулозна болест по свинете, класическа чума по свинете, антракс, заразна плевропневмония по говедата, ехинококоза, трихинелоза, веротоксигенни щамове на E. coli - заявлението за плащане и всякаква значима информация, съдържаща най-малко информацията, посочена в приложения II, III, IV, V, VI, VII, и тази в конкретните приложения: VII.А, VII.Б, VII.В или VII.Г, в зависимост от случая;
б)
по отношение на беса - заявлението за плащане и цялата значима информация, съдържаща най-малко информацията, посочена в приложения VII и VII.Д, в зависимост от случая;
в)
по отношение на салмонелозата (зоонозната салмонела) - заявлението за плащане и цялата значима информация, съдържаща най-малко информацията, посочена в приложения V.A, VI, VII и VII.Е, в зависимост от случая;
г)
по отношение на трансмисивните спонгиформни енцефалопатии (ТСЕ) - заявлението за плащане и цялата значима информация, съдържаща най-малко информацията, посочена в приложение VIII, в зависимост от случая;
д)
по отношение на инфлуенцата по домашните и дивите птици - заявлението за плащане и цялата значима информация, съдържаща най-малко информацията, посочена в приложение IX, в зависимост от случая;
е)
по отношение на болестите по водните животни, като инфекциозна хематопоетична некроза (IHN), инфекциозна анемия по сьомгата (ISA), вирусна хеморагична септицемия (VHS), вирусна инфекция с Koi herpes (KHV), инфекция с Bonamia ostreae, инфекция с Marteilia refringens, ихтиофтириус по ракообразните - заявлението за плащане и цялата значима информация, съдържаща най-малкото информацията, посочена в приложение X, в зависимост от случая.
2. За да попълнят таблицата в приложения VII В, Г и Е, без да се засяга член 4, параграф 2 от Регламент (ЕО) № 296/96 на Комисията (5), в графа „обезщетение“ държавите-членки следва да посочат обезщетението, отпуснато през периода между 1-вия и 90-ия календарен ден след заколването на животното, след унищожаването на продуктите или след подаването на попълненото заявление от страна на собственика. В случаите, когато засегнатите органи са осъществили плащането на обезщетението извън периода от 90 дни (в рамките на периода от 91-вия до 210-ия ден), ще бъде приложено намаляване на финансовата подкрепа от страна на Общността.
Член 5
Решение 2002/677/ЕО се отменя.
Член 6
Настоящото решение се прилага за програми за ликвидиране, контрол и мониторинг на болестите по животните, чието изпълнение започва след 1 януари 2009 г.
Член 7
Адресати на настоящото решение са държавите-членки.
Съставено в Брюксел на 21 октомври 2008 година.